
[bookmark: TextBodyBegin]Europski parlament,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da su španjolski državljani Javier Marañón Montero i David Rodríguez Ballesta sredinom siječnja 2025. uhićeni u Malabu u vezi s neuspjelim projektom digitalne televizije te da su 7. travnja 2025. premješteni u zatvor Black Beach, poznat po nehumanim uvjetima i sustavnom kršenju ljudskih prava;
B.	budući da se rješavanje zahtjeva španjolskog konzulata odgađa ili otežava te da je pozvan veleposlanik; budući da je pritvaranje tih građana EU-a opteretilo odnose između Španjolske i Ekvatorske Gvineje te izaziva zabrinutost u pogledu zaštite građana EU-a u inozemstvu;
C.	budući da su obojica stavljeni u izolaciju radi odmazde te da im je uskraćen pristup njihovim odvjetnicima i obiteljima nakon nezakonitog prisluškivanja njihovih privatnih razgovora sa španjolskim diplomatima;
D.	budući da se njihovo zdravlje navodno ozbiljno pogoršava zbog štrajka glađu, pogotovo u slučaju Javiera Marañóna Montera;
[bookmark: _Hlk210753313]E.	budući je Ekvatorska Gvineja od 1979. pod režimom Teodora Obianga Ngueme, koji se općenito smatra autoritarnom diktaturom obilježenom teškim kršenjima ljudskih prava;
F.	budući da međunarodne i nevladine organizacije dosljedno izvješćuju o kršenjima ljudskih prava, uključujući proizvoljno pritvaranje i zatvaranje stranih državljana, uvjete opasne po život u zatvorima i ustanovama za pritvor te nasilje i mučenje pritvorenika;
G.	budući da zbog sustavne korupcije korist od golemog naftnog bogatstva u zemlji ima samo malobrojna elita, dok većina stanovništva živi u ekstremnom siromaštvu;
1.	oštro osuđuje opetovane slučajeve pritvora u neprihvatljivim uvjetima i zlostavljanja zatvorenika u Ekvatorskoj Gvineji; smatra da je riječ o očitoj povredi međunarodnog prava u području ljudskih prava; poziva vlasti da poduzmu hitne i bezuvjetne mjere, uključujući ukidanje istražnog zatvora, kako bi se osigurala dobrobit Javiera Marañóna Montera i Davida Rodrígueza Balleste te poštovanje njihovih prava, uključujući pravo na pošteno suđenje te pristup zdravstvenoj skrbi i pravnom savjetovanju;
2.	poziva vlasti Ekvatorske Gvineje da se pobrinu za hitno liječenje Javiera Marañóna Montera i zahtijeva da mu se omogući hitna medicinska evakuacija;
3.	naglašava da proizvoljna uhićenja i pritvaranja štete ugledu zemlje, odvraćaju međunarodna ulaganja i suradnju te mogu štetno utjecati na odnose Ekvatorske Gvineje s EU-om;
4.	poziva potpredsjednicu Komisije/Visoku predstavnicu Unije za vanjske poslove i sigurnosnu politiku i Europsku službu za vanjsko djelovanje da u bliskoj suradnji sa španjolskim vlastima intenziviraju diplomatske napore u vezi s njihovim slučajevima;
5.	izražava ozbiljnu zabrinutost zbog podređenosti pravosuđa Ekvatorske Gvineje režimu i nedostatka pravosudne odgovornosti, zbog kontinuiranog mučenja i nehumanih zatvorskih uvjeta, kao i zbog kontinuiranog progona političke oporbe, ozbiljnih ograničenja slobode izražavanja i drugih kršenja ljudskih prava u zemlji;
6.	potiče Ekvatorsku Gvineju da potpiše Sporazum iz Samoe[footnoteRef:1]; [1:  	SL L, 2023/2862, 28.12.2023., ELI: https://eur-lex.europa.eu/eli/agree_internation/2023/2862/oj?eliuri=eli%3Aagree_internation%3A2023%3A2862%3Aoj&locale=hr. ] 

7.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / Visokoj predstavnici Unije za vanjske poslove i sigurnosnu politiku, vlastima Kraljevine Španjolske i Republike Ekvatorske Gvineje, Afričkoj uniji i glavnom tajniku UN-a.

